पाएं अपने शहर की ताज़ा ख़बरें और फ्री ई-पेपरडाउनलोड करें
पटना। राजद प्रमुख लालू प्रसाद अपने 66 वें जन्म दिन पर शिर्डी में भगवान साईं की कृपा लेने गये तो पटना में उनके आवास पर भोज का आयोजन किया गया। बताया जाता है कि साथ में उनकी पत्नी और राज्य की पूर्व मुख्यमंत्री राबड़ी देवी भी भगवान के दरबार में पहुंचीं। लालू प्रसाद के शिर्डी जाने के कई मायने निकाले जा रहे हैं। महाराजगंज चुनाव में मिली कामयाबी के बाद लालू प्रसाद दोबारा ताकत और पावर पाना चाहते हैं। वह कहते रहे हैं कि असली ताकत जनता होती है। जिस तरह सामाजिक समीकरणों को महाराजगंज में उन्होंने अपने पक्ष में कर लिया, वैसा ही वह पूरे राज्य में करना चाहते हैं। चुनावी विश्लेषकों का कहना है कि स्थानीय स्तर पर बने किसी समीकरण की फोटो कॉपी पूरे राज्य में दोहरायी जाये, यह कोई जरूरी नहीं।
2014 के लोकसभा चुनाव को लेकर राजद में जबरदस्त भरोसा जगा है। पार्टी नेताओं को लगता है कि लोगों का विश्वास लालू प्रसाद की ओर बढ़ रहा है। शायद इस राजनैतिक मुराद को देखते हुए पार्टी प्रमुख धार्मिक यात्रा पर निकले। हालांकि यह भी कहा जा रहा है कि जन्म दिन पर मंदिर में जाने का राजनैतिक अर्थ नहीं निकाला जाना चाहिए।
लालू प्रसाद और नीतीश कुमार मंदिर-मस्जिद में जाते रहे हैं। पशुपालन घोटाले के दौरान पैदा हुए संकट पर पार पाने के लिए लालू प्रसाद ने अनुष्ठान कराये थे।
इधर, पटना में राबड़ी देवी के आवास दस सर्कुलर रोड पर भोज का आयोजन किया गया है। भोज में न तो लालू प्रसाद रहेंगे और न ही राबड़ी देवी। भोज लालू प्रसाद के निजी सचिव भोला यादव की ओर से दिया गया है। मालूम हो कि आज अपने पिता के 66 वें जन्म दिन पर केक काटने के लिए लालू प्रसाद की बेटी मीसा भारती राजद कार्यालय पहुंची थीं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn